የክልሉን የባህል እሴት ለሰላምና ልማት ለማዋል እየተሰራ መሆኑ ተገለጸ
ጅግጅጋ፡- የሶማሌን ህዝብ የባህል እሴቶች በማልማትና በማስተዋወቅ ለክልሉ ሰላምና ልማት ግንባታ ለማዋል እየተሠራ መሆኑን የክልሉ ባህልና ቱሪዝም ቢሮ አስታወቀ፡፡የቢሮው ምክትል ኃላፊ ወይዘሮ ሂቦ አህመድ፤ ለአዲስ ዘመን ጋዜጣ እንደተናገሩት፤ የሶማሌ ክልል ህዝብ ስለ አብሮነት፣ ሰው ስለማክበር፣ የታላላቆቹን ቃል ስለመስማት፣ እንግዳ ተቀባይነት፣ አብሮ መብላትና መጠጣትን የሚያበረታታ እና ስለ ሰላም የሚሰብክ ባህል ያለው ህዝብ ነው፡፡ ይሁን እንጂ ቀደም ሲል ይሄን ባህል አውጥቶ የማሳወቅና ለክልሉ የሰላም እሴት ግንባታም ሆነ የልማት አጋዥ ከማድረግ አንፃር ብዙ አልተሰራም፡፡ በተለይም ወጣቱ ትውልድ ከባህሉ እየራቀ፣ ለጎጂና መጤ ባህሎች እየተጋለጠ በመምጣቱ የመከባበርና የመተሳሰብ እሴቱ ተሸርሽሯል፡፡ የትውልዱ እሴት በተሸረሸረ ቁጥርም በክልሉም ሆነ በአገር ደረጃ በሰላምና ልማት ላይ የሚኖረውን ሚና የሚያሳንስ ነው። በመሆኑም ቢሮው የክልሉን ቱባ ባህል አውጥቶ በማልማትና በማሳወቅ ለክልሉ ብሎም ለአገር ሰላምና ልማት ማሳለጫነት እንዲውል ለማድረግ እየሠራ እንደሚገኝ ምክትል ኃላፊዋ ገልጸዋል፡፡ እንደ ምክትል ኃላፊዋ ገለጻ፤ በተጠናቀቀው በጀት ዓመት በባህል ልማትና ማስተዋወቅ እንዲሁም ጎጂ ባህሎችን በማስቀረት ላይ ብዙ ተሰርቷል፡ ። የባህል ሳምንት በማዘጋጀት የክልሉ11 ዞኖች ባህላቸውን እንዲያቀርቡና እንዲያስተዋውቁ ተደርጓል፡፡ በክልሉ ያሉ በአንድ ላይ ተሰባስበው የባህል ጭፈራዎችን በጋራ ሲጨፍሩ፤ ምግቦቻቸውን አብረው ሲመገቡ የአንድነትንና የሰላም እሴትን ያሳያል፡፡ በውስጡ የሚፈጠረው የባህል ልውውጥ እና አብሮነት፤ የሰላም ግንባታን ይፈጥራል፡፡ ከሰላም እሴት ግንባታው ባለፈም ባህሉን በማሳደግ የቱሪዝም መስህብ ለመሆንና ለአገር ልማት ለማዋል በውስጡ ዓላማን የያዘ ነው፡፡ ይሄን መሰል ተግባር ለክልሉ ብቻ ሳይሆን ለአገር ሰላም፣ አንድነትና ልማት ጉልህ አስተዋጽዖ የሚያበረክት ነው፡፡“ጎጂ ባህሎችን እናስወግድ” በሚል በተካሄደ ውይይትም በርካታ ወጣቶች እንዲሳተፉ ተደርጓል። ወጣቱ ባህሉን እንዲያውቅና ለመጤ ባህሎች ያለውን ተጋላጭነት መቀነስ በሚያስችሉ ሁኔታዎች ላይ ጥሩ ምክክር ተደርጎ ወደስራ ተገብቷል። ወደ ነባር ባህሎች እየተመለሰም እንደሚገኝ የቢሮው ምክትል ኃላፊዋ ገልፀዋል ። ምንም እንኳን በዚህ መልኩ ስራዎች የተጀማመሩ ቢሆንም፤ ካለው የባህል እሴት አኳያ ገና ብዙ መስራትን እንደሚጠይቅ፤ ባህሎች እንደየፈርጃቸው የልማትም፤ የሰላምም ማምጫ ሆነው እንዲያገለግሉ የሚከናወነው ተግባር በጥናትና ምርምር እንዲደገፍ እየተሠራ እንደሚገኝ፤ ከጅግጅጋ ዩኒቨርሲቲ ጋር በመሆን የባህል መድሃኒቶችና የጋብቻ እሴቶች ላይ በትኩረት እየተሠራ እንዳለ፤ የህዝብ ለህዝብ መድረኮችንም የሰላምና የልማት አቅም አድርጎ የመጠቀም ሂደቶች ተጠናክረው እንደሚቀጥሉ ምክትል ኃላፊዋ ተናግረዋል።አዲስ ዘመን ነሃሴ 1/2011 